Il-maġġoranza assoluta tal-impjegati tal-Kumpanija Arrow Pharm (Malta) Ltd, li jlaħħqu aktar minn 250 ħaddiem, fil-jiem li għaddew issieħbu fil-General Workers’ Union u ġew organizzati fit-Taqsima Kimika u Energija. Din il-kumpanija dan l-aħħar kienet fl-aħbarijiet wara li ħabbret li sa l-aħħar ta’ din is-sena kienet se tkeċċi madwar 100 haddiema fi proċess ta’ ristrutturar li qed twettaq. Dan wassal għall-intervent tal-Gvern biex il-ħaddiema milquta jinstabilhom impjieg alternattiv Dwar dan l-iżvilupp, il-GWU infurmat lill-Ministru tal-Ekonomija, Investiment u Intraprizi Zgħar Chris Cardona billi huwa qed imexxi Task Force li qed tara kif il-ħaddiema milquta jingħataw xogħol alternattiv immedjatament jintemm l-impjieg tagħhom mill-Arrow Pharm. Fl-istess ittra l-GWU talbet li tkun parti mit-Task Force maħtur. Is-Segretarju tat-Taqsima Kimika u Energija, Jason Deguara, kiteb ukoll lill-management tal-kumpanija u talab rikonoxximent trejdunjonistiku ewlieni sabiex jinbdew negozjati dwar il-futur tal-impjieg  ta’ dawn il-ħaddiema. L-inċertezza li għaddejjin minnha diversi ħaddiema tal-kumpanija wasslet biex il-maġġoranza tal-impjegati jagħżlu lill-GWU biex tiddefendi l-interessi tagħhom. It-Taqsima Kimika u Energija se tkun qed taħdem biex titnaqqas kemm jista jkun it-tbatija tal-ħaddiema.